Куняўская Наталля Віктараўна, педагог – дэфектолаг

 Скончыла Гродзенскі дзяржаўны

 ўніверсітэті імя Янкі Купалы

 спецыяльнасць – алігафрэнапедагогіка,

 лагапедыя

 *мае высокія паказчыкі эфектыўнасці*

 *карэкцыйна-педагагічнай дапамогі*

Выбар прафесіі - вельмі адказны крок у жыцці кожнага чалавека, та як прафесія вызначае яго лёс. Ёсць шмат цікавых прафесій, але якую з іх выбраць? Я ведаю адно, што ў першую чаргу прафесія павінна падабацца і прыносіць радасць. Чалавек, які любіць сваю прафесію, становіцца прафесіяналам, асам у сваёй справе, таму так важна выбраць прафесію па душы.

Вучыць дзіця правільнай, прыгожай мове, даць магчымасць паверыць у свае сілы, зразумець, што любое дзіця таленавітае і паспяховае - вось, на мой погляд, асноўная задача педагога. Часам я чую ад аднагодкаў, што спецыяльная адукацыя - занятак сумны, цяжкі; маладым людзям не цікава займацца такой працай. Для настаўніка-дэфектолага неабходны такія асабістыя якасці, як ўраўнаважанасць, стрэсаўстойлівасць, уважлівасць, адказнасць, а самае галоўнае - любоў да дзяцей. Настаўнік -дэфектолаг павінен быць творчай асобай, пастаянна пашыраць свой кругагляд, знаходзіцца ў пастаянным пошуку, укараняць новыя тэхналогіі ў працэс навучання і выхавання.

  У працэсе работы я ўсвядоміла, што зрабіла правільны выбар. Працаваць з дзецьмі, якія маюць розныя магчымасці, няпроста. Тут свая спецыфіка працы. Дзеці з рознымі дыягназамі, а некаторыя са складанымі лёсамі. Часам бывае нялёгка, карэкцыйная работа ідзе складана і павольна. Але вучацца не толькі мае выхаванцы, разам з імі вытрымцы, цярпенню, разуменню, спагадлівасці, дабрыні, талерантнасці вучуся я сама.

Настаўнік - дэфектолаг павінен вымаўляць любое слова, сказ так, каб дзіцяці захацелася гаварыць прыгожа і правільна. Першы поспех, а затым мноства перамог акрыляюць дзіця і спрыяюць моцнаму жаданню дасягнуць добрых вынікаў.

У сваёй працы я спрабую знайсці падыход да кожнага дзіцяці, імкнуся стаць для іх у першую чаргу блізкім таварышам і настаўнікам, а яны дзеляцца са мной сваёй сонечнай энергіяй дабрыні і святла. Для мяне галоўнае: не зламаць, не параніць парастак дзіцячай душы. Дзеці адразу адчуваюць фальш, няшчырае стаўленне да сябе.

Цярпенне, аптымізм і мэтанакіраванасць – вось самыя важныя якасці ў працы з асаблівымі дзецьмі. Жаданы вынік будзе не хутка, але па крупінках з дня ў дзень мы да яго ідзём. І як прыемна бачыць вынік штодзённай, крапатлівай працы, калі нешта атрымліваецца, дзіця «зарычала», «зашыпела» або навучылася вымаўляць складанае слова. Прыекмна, калі маленькі чалавечак шчаслівы і радуецца сваёй перамозе.

Усведамленне таго, што дзеці прыйшлі да мяне з маўленчымі парушэннямі, а пайшлі з граматнай і прыгожай мовай, набылі новыя веды, уменні, камунікатыўныя навыкі, напаўняе маё сэрца радасцю, гонарам за тое, што я не дарма абрала свой прафесійны шлях. Я адчуваю сябе карыснай. Прыносіць карысць - гэта вялікае шчасце!

Р. Дэ Ніра сказаў: «У тым, што датычна будучыні, я паўтараю адно: за што б Вы ні ўзяліся, галоўнае - будзьце адданы сваёй справе да канца. Не абавязкова дасягаць зорнага поспеху, але быць сумленным перад самім сабой у абранай прафесіі – абавязкова!»